CELEX: 32015R0021
Language: el
Date: 2015-01-05 00:00:00
Title: Εκτελεστικός κανονισμός (EE) 2015/21 της Επιτροπής, της 5ης Ιανουαρίου 2015 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

8.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 4/10
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) 2015/21 ΤΗΣ ΕΠΙΤΡΟΠΉΣ
   της 5ης Ιανουαρίου 2015
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα πρέπει να υπαχθούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Ιανουαρίου 2015.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Ηλεκτρονικό εξάρτημα σε ορθογώνιο πλαστικό περίβλημα (αποκαλούμενο «κασέτα παιχνιδιού») με διαστάσεις 35 × 33 × 4 mm.
                  Η κασέτα παιχνιδιού αποτελείται από πλακέτα τυπωμένου κυκλώματος με ολοκληρωμένα κυκλώματα [μνήμη μόνο ανάγνωσης (ROM) και μνήμες flash], παθητικά στοιχεία (πυκνωτές, αντιστάσεις) και διάφορες ακίδες επαφής.
                  Η ROM περιλαμβάνει πρόγραμμα εφαρμογής (βιντεοπαιχνίδι) και δεν είναι δυνατόν να αλλάξει ή να αναβαθμιστεί από τον χρήστη. Η μνήμη flash χρησιμοποιείται για αποθήκευση των δεδομένων που δημιουργούνται κατά τη διάρκεια του παιχνιδιού, όπως προτιμήσεις ή επιτευχθέντα επίπεδα και βαθμολογίες.
                  Λόγω της ειδικής μορφής της και των ειδικά διαμορφωμένων ακίδων επαφής, η κασέτα μπορεί να χρησιμοποιηθεί μόνο σε συγκεκριμένη μάρκα και τύπο κονσόλας βιντεοπαιχνιδιού της κλάσης 9504.
                  Βλέπε εικόνα (1)
                  
               
               
                  9504 50 00
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 3 του κεφαλαίου 95, καθώς και από το κείμενο των κωδικών ΣΟ 9504 και 9504 50 00.
                  Η κασέτα δεν περιέχει μόνο μνήμη flash αλλά και ROM που περιλαμβάνει το παιχνίδι. Στη μνήμη flash αποθηκεύονται αποκλειστικά πληροφορίες που απαιτούνται κατά την εκτέλεση του παιχνιδιού, όπως οι προτιμήσεις των παικτών, τα επιτευχθέντα επίπεδα και οι βαθμολογίες τους. Η κασέτα μπορεί να χρησιμοποιείται μόνο για την εκτέλεση βιντεοπαιχνιδιών, σε συνδυασμό με κονσόλα παιχνιδιού. Κατά συνέπεια, η κατάταξη ως υπόθεμα για εγγραφή του ήχου ή για ανάλογες εγγραφές της κλάσης 8523 αποκλείεται [βλέπε επίσης τις επεξηγηματικές σημειώσεις του εναρμονισμένου συστήματος (ΕΣΕΣ) για την κλάση 8523, έκτη παράγραφος, στοιχείο στ].
                  Δεδομένου ότι η κασέτα αποτελεί μέρος ή εξάρτημα κατάλληλο για χρήση αποκλειστικά ή κυρίως με μια κονσόλα παιχνιδιού της διάκρισης 9504 50, πρέπει να καταταχθεί στον κωδικό ΣΟ 9504 50 00 [βλέπε επίσης τις επεξηγηματικές σημειώσεις του εναρμονισμένου συστήματος για την κλάση 9504 (2), τρίτη παράγραφος].
               
            
         (1)  Η εικόνα έχει αποκλειστικά ενημερωτικό σκοπό.